กรุงเทพมหานคร จัดงานประเพณีเจ จุดประกายชุมชนเข้มแข็ง พร้อมจะผลักดันให้ประเพณีกเจเป็นประเพณีระดับโลก
นายชัชชาติ สิทธิพันธุ์ ผู้ว่าราชการกรุงเทพมหานคร เป็นประธานเปิดงานประเพณีงานเจประจำปี 2565 ถนนเยาวราช พร้อมกล่าวว่า การจัดงานเทศกาลเจในวันนี้(26 ก.ย.) เป็นไปอย่างคึกคัก เนื่องจากปีที่ผ่านมาไม่ได้จัดงาน ทำให้ปีนี้มีผู้ร่วมงานเยอะมาก ซึ่งถือเป็นความภาคภูมิใจที่ทางชุมชนได้ร่วมมือกับทางกรุงเทพมหานคร  บริษัทห้างร้านต่างๆ และคนในชุมชน ที่เป็นกำลังสำคัญของกรุงเทพมหานคร โดยงานในวันนี้มีการใช้งบประมาณของ กทม. น้อยมาก เพราะได้รับกำลังสำคัญจากผู้คนในชุมชน ประเพณีกินเจนับเป็นประเพณีสำคัญ ที่จะยิ่งเพิ่มมูลค่าเศรษฐกิจ  ช่วยให้เม็ดเงินในประเทศหมุนเวียน ก่อให้เกิดรายได้ต่อประเทศอย่างมหาศาล พร้อมทั้งจะดำเนินตามนโยบายที่จะผลักดันให้ประเพณีกินเจ เป็นเทศกาลระดับโลก เพื่อให้นักท่องเที่ยวทั้งชาวไทยและชาวต่างชาติ เลือกเดินทางมาที่ไทยเพื่อมาร่วมงานประเพณีกินเจที่ยิ่งใหญ่แห่งหนึ่งของโลกและยังสามารถต่อยอดการนำอัตลักษณ์ของชุมชนมาสร้างแหล่งท่องเที่ยวให้กับชุมชนต่างๆ ในกรุงเทพมหานครได้ ทั้งประเพณีประจำชุมชน วัฒนธรรมและผู้คนในชุมชนก็เป็นเรื่องที่สามารถนำมาเป็นจุดเด่นเพื่อสร้างภาพจำให้แก่ชุมชนได้และคาดว่าประเพณีกินเจที่ถนนเยาวราช จะสร้างมูลค่าการค้าอย่างมหาศาลให้ประเทศ สำหรับประเพณีกินเจ ประจำปี 2565 จะจัดถึงวันที่ 4 ตุลาคม 2565 ประชาชนที่สนใจสามารถมาร่วมงานได้ที่ ถนนเยาวราช กรุงเทพมหานคร